Maatietopalvelu

Kyselyvastaus

**Asiakirjan tunnus:** KT919

**Päivämäärä**: 07.11.2024

**Julkisuus:** Julkinen

**Venäjä / Varusmiespalvelus Tšetšeniassa, varusmiesten painostaminen sopimussotilaaksi, kutsut sotilaskomissariaattiin Pohjois-Kaukasiassa, päivitys 7.11.2024**

**Russia / Conscription service in Chechnya, coercion of conscripts into contract military service, summons to the military commissariat in the North Caucasus, update 7.11.2024**

Kysymykset

1. Onko Tšetšenian varusmiespalveluksen kutsuntojen käytännöt muuttuneet Ukrainan sodan (2022) alkamisen jälkeen? Onko palvelukseen kutsuttavien määrä kasvanut?

2. Kutsutaanko kutsuntaikäiset henkilöt Tšetšeniassa ja muissa Pohjois-Kaukasian tasavalloissa pääsääntöisesti sotilaskomissariaattiin tietojen antamista varten, vaikka varsinaiseen palvelukseen astuisi vain pieni määrä henkilöitä kyseisiltä alueilta?

3. Onko Pohjois-Kaukasian tasavalloista tulevien varusmiesten pakottamisesta sopimussotilasasemaan raportoitu?

Questions

1. Have the practices regarding conscription in Chechnya changed since the start of the war in Ukraine (2022)? Has the number of individuals called up for service increased?

2. Are conscription-age individuals in Chechnya and other North Caucasian republics generally called to the military commissariat to provide information, even though only a small number of people from these regions actually join the service?

3. Has there been any reporting on the forced recruitment of conscripts from the North Caucasian republics into contract military service?

Tšetšenian ja Pohjois-Kaukasian kutsuntoja sekä värväystä Ukrainan sotaan on aiemmin käsitelty seuraavissa Maatietopalvelun kyselyvastauksissa:

* 12.1.2024 Venäjä / Ukrainan sotaan pakkovärväys Tšetšeniassa[[1]](#footnote-1);
* 4.5.2023 Venäjä / Asevelvollisuusjärjestelmä, pakkovärväys ja liikekannallepano Pohjois-Kaukasian tasavalloissa[[2]](#footnote-2);
* 17.10.2022 Venäjä / Asevelvollisuusjärjestelmä ja pakkovärväys Tšetšeniassa[[3]](#footnote-3).

# Onko Tšetšenian varusmiespalveluksen kutsuntojen käytännöt muuttuneet Ukrainan sodan (2022) alkamisen jälkeen? Onko palvelukseen kutsuttavien määrä kasvanut?

Tšetšenian varusmiespalvelusta ja kutsuntojen käytäntöjä on käsitelty aiemmin 17.10.2022 julkaistussa kyselyvastauksessa. Marraskuussa 2020 arvioitiin, että tšetšeenivarusmiehille asetettu kiintiö ei ole ylittänyt 500 henkilöä useaan vuoteen, ja suurin osa heistä suorittaa varusmiespalveluksen Tšetšenian tasavallan alueella.[[4]](#footnote-4)

Tanskan ja Ruotsin maahanmuuttovirastot julkaisivat huhtikuussa 2024 raportin tšetšeenien värväyksestä Ukrainan sotaan. Helmikuussa 2024 raporttia varten haastateltu Venäjä-tutkija Mark Galeotti totesi, että Tšetšeniassa varusmiespalvelusta on jatkettu säännöllisesti Ukrainan sodan aikana. Tšetšeniassa varusmiespalvelukseen kutsutut suorittavat palveluksensa tšetšeenisotilasyksiköissä. Tšetšenian varusmiespalveluksen rakenteet ovat muodollisesti samat kuin muualla Venäjällä, mutta käytännössä Tšetšenian tasavallan johtajalla Ramzan Kadyrovilla on lähes täysi määräysvalta tšetšeenivarusmiesten suhteen.[[5]](#footnote-5)

Venäjän eri alueilla uutisoidaan säännöllisesti kevään ja syksyn kutsunnoista sekä palvelukseen astuvien varusmiesten määrästä. Tšetšenian osalta tällaisia uutisia julkaistaan harvemmin. Esimerkiksi huhtikuussa 2024 uutisoitiin, että suurin osa Pohjois-Kaukasian federaatiopiiristä tulevista varusmiehistä on kotoisin Dagestanista, josta palvelukseen astuu noin 4 000 henkilöä. Kabardi-Balkariasta palvelukseen astuu yli tuhat, Pohjois-Ossetiasta yli 800 ja Ingušiasta 230 henkilöä. Samassa artikkelissa todetaan, että tiedossa ei ole, kuinka monta henkilöä on tarkoituksena värvätä Karatšai-Tšerkessiasta tai Tšetšeniasta.[[6]](#footnote-6)

Maalikuussa 2024 tšetšenialaisessa sanomalehdessä julkaistussa haastattelussa Tšetšenian sotilaskomissaari Ruslan Numahadžijev kertoi paikallisen sotilaskomissariaatin toiminnasta. Hänen mukaansa Tšetšenian sotilaskomissariaatissa kirjataan 16–17-vuotiaita nuoria miehiä sotilasrekisteriin, minkä jälkeen heitä kutsutaan suorittamaan vuoden mittaista varusmiespalvelusta. Sotilaskomissariaatti pitää myös rekisteriä reserviläisistä ja valmistelee paperityöt ja järjestelyt sopimussotilaskandidaateille sotilaskomissariaatin alueella sijaitsevassa valintapisteessä. Kevään 2024 kutsuntojen osalta Numahadžijev ei ilmoittanut Tšetšeniasta kutsuttavien asevelvollisten määrää.[[7]](#footnote-7)

Lokakuussa 2024 tšetšenialaisessa sanomalehdessä kerrottiin, että syksyn 2024 kutsuntakampanjan aikana Tšetšeniassa palvelukseen kutsutaan noin 500 henkilöä. Sotilaskomissaari Numahadžijevin mukaan tšetšeenivarusmiehet palvelivat aiemmin pääasiassa Venäjän eteläosassa, mutta vuoden 2023 jälkeen palveluspaikkoja on laajennettu myös Venäjän keskiosiin.[[8]](#footnote-8) Tämä eroaa edellä mainitusta Galeottin näkemyksestä, jonka mukaan tšetšeenit palvelisivat yhä pääasiassa kotialueellaan.

Pohjois-Kaukasian alueella toimiva SK SOS -ihmisoikeusjärjestö raportoi kesäkuussa 2023, että aiemmin tšetšeenien varusmiespalvelusta rajoitettiin heidän väitetyn epäluotettavuutensa vuoksi, ja armeijaan pääsy oli usein mahdollista vain lahjusten avulla. Liikekannallepanon alettua tämä käytäntö on muuttunut, ja nyt asevelvollisuus koskee kaikkia. Sotilaskomissaarit kiertävät kutsuttavien kotiosoitteissa, ja poliisi etsii heitä myös heidän asunnoistaan.[[9]](#footnote-9)

Edellä esitetyn perusteella virallisten lähteiden mukaan syksyllä 2024 noin 500 henkilöä kutsutaan varusmiespalvelukseen, kun taas keväällä 2024 palvelukseen kutsuttujen varusmiesten määrä ei ole tiedossa. Niin ikään vuosina 2022 ja 2023 palvelukseen kutsuttujen määrästä ei ole saatavilla tietoa julkisista lähteistä. Näin ollen käytettyjen lähteiden perusteella on vaikea arvioida, onko varusmiespalvelukseen kutsuttavien määrä kasvanut Tšetšeniassa Ukrainan sodan alkamisen jälkeen. Julkisesti saatavilla olevista lähteistä ei ole löydettävissä edellä esitettyä tarkempaa tietoa siitä, ovatko Tšetšenian varusmiespalveluksen kutsuntojen käytännöt muuttuneet Ukrainan sodan alkamisen jälkeen.

# Kutsutaanko kutsuntaikäiset henkilöt Tšetšeniassa ja muissa Pohjois-Kaukasian tasavalloissa pääsääntöisesti sotilaskomissariaattiin tietojen antamista varten, vaikka varsinaiseen palvelukseen astuisi vain pieni määrä henkilöitä kyseisiltä alueilta?

Eri puolilla Venäjää on lähetetty joukoittain kutsukirjeitä sotilaskomissariaatissa tehtävää rekisteritietojen tarkistamista varten. Kutsukirje tietojen tarkistamista varten ei ole kutsuntatapahtuma, ja se voi tapahtua milloin tahansa, ei vain kutsuntakampanjan aikana. Kutsukirjeen voivat saada sekä varusmiespalvelukseen velvoitetut henkilöt että muut asevelvolliset kansalaiset. Tällaisten kutsukirjeiden lähettämisen kerrotaan olevan tavallinen käytäntö ja osa sotilasviranomaisten päivittäistä toimintaa. On kuitenkin arvioitu, että sotilaskomissariaattiin tietojaan päivittämään saapuvia henkilöitä voidaan yrittää houkutella allekirjoittamaan sotilassopimus.[[10]](#footnote-10)

Kavkaz.Realii-uutissivuston maaliskuussa 2023 julkaisemassa artikkelissa ihmisoikeusjuristi Pavel Tšikov toteaa, että kutsukirjeitä on lähetetty ainakin 43 Venäjän alueella. Pohjois-Kaukasian tasavalloista kutsukirjeitä oli tietojen mukaan maalikuussa 2023 lähetetty Dagestanissa ja Kabardi-Balkariassa. Kutsukirjeitä lähetettiin tietojen tarkistamista sekä kertausharjoituksia varten.[[11]](#footnote-11) Julkisesti saatavilla olevista lähteistä ei löydy tietoa siitä, onko tällaisia kutsukirjeitä lähetetty myös Tšetšeniassa tai muissa Pohjois-Kaukasian tasavalloissa, ja kutsutaanko Pohjois-Kaukasian alueella pääsääntöisesti henkilöitä sotilaskomissariaattiin tietojen antamista varten.

# Onko Pohjois-Kaukasian tasavalloista tulevien varusmiesten pakottamisesta sopimussotilasasemaan raportoitu?

Varusmiesten painostamista ja värväämistä sopimussotilasasemaan on käsitelty tarkemmin 22.8.2024 julkaistussa kyselyvastauksessa.[[12]](#footnote-12) Artikkeleissa, jotka käsittelevät varusmiesten värväämistä, painostamista tai pakottamista sopimussotilaaksi, ei usein mainita, mistä kyseiset varusmiehet ovat kotoisin.

Kavkaz.Realiin huhtikuussa 2024 julkaisemassa, kevään 2024 kutsuntakampanjaa Etelä-Venäjällä ja Pohjois-Kaukasiassa käsittelevässä artikkelissa kerrotaan ihmisoikeusaktivistien saaneen viestejä varusmiehiltä, jotka kertovat joutuneensa painostetuiksi allekirjoittamaan sopimus Venäjän puolustusministeriön kanssa.[[13]](#footnote-13) Julkisesti saatavilla olevista lähteistä ei löydy kuitenkaan tarkempaa tietoa nimenomaan Pohjois-Kaukasian tasavalloista tulevien varusmiesten sopimussotilaaksi pakottamisesta.

## Lähteet

The Danish Immigration Service and The Swedish Migration Agency 4/2024. *Russia: Recruitment of Chechens to the war in Ukraine.* <https://www.ecoi.net/en/file/local/2107993/factfindingmission_russia-recruitment-of-chechens.pdf> (käyty 16.10.2024).

Maatietopalvelu

22.8.2024. *Venäjä / Varusmiesten tilanne ja liikekannallepano, tilannepäivitys 22.8.2024*. <https://maatieto.migri.fi/base/2724d19a-5460-485d-bff8-6cd8f75f86d5/countryDocument/48f1f057-b49b-4dfa-acea-4dfc09253dee> (käyty 16.10.2024).

12.1.2024. *Venäjä / Ukrainan sotaan pakkovärväys Tšetšeniassa.* <https://maatieto.migri.fi/base/2724d19a-5460-485d-bff8-6cd8f75f86d5/countryDocument/c21ee8cb-04f4-47a1-96f3-606bdff073f0> (käyty 16.10.2024).

4.5.2023. *Venäjä / Asevelvollisuusjärjestelmä, pakkovärväys ja liikekannallepano Pohjois-Kaukasian tasavalloissa*. <https://maatieto.migri.fi/base/2724d19a-5460-485d-bff8-6cd8f75f86d5/countryDocument/61c4e002-06d1-4512-8793-afde29bbf860> (käyty 16.10.2024).

17.10.2022. *Venäjä / Asevelvollisuusjärjestelmä ja pakkovärväys Tšetšeniassa.* <https://maatieto.migri.fi/base/2724d19a-5460-485d-bff8-6cd8f75f86d5/countryDocument/aad21cd3-9986-47c4-bb3c-9a537e7ddfc7> (käyty 16.10.2024).

АиФ Ставрополь (AIF Stavropol) 22.4.2024. *Сколько призывников будет весной 2024 года на Кавказе?* <https://stav.aif.ru/dontknows/skolko-prizyvnikov-budet-vesnoy-2024-goda-na-kavkaze> (käyty 4.11.2024).

Вести Чеченской Республики (Vesti Tšetšenskoi Respubliki) 15.3.2024. *Руслан Нумахаджиев: служить в армии – священный долг каждого гражданина нашей страны.* <https://vesti095.ru/2024/03/ruslan-numahadzhiev-sluzhit-v-armii-svyashhennyj-dolg-kazhdogo-grazhdanina-nashej-strany/> (käyty 4.11.2024).

Грозный-информ (Grosnyi-inform) 2.10.2024. *Осенью в ЧР на воинскую службу призовут около 500 человек от 18 до 30 лет*. <https://www.grozny-inform.ru/news/society/164919/> (käyty 5.11.2024).

Кавказ.Реалии (Kavkaz.Realii)

9.4.2024. *Максимум усилий, чтобы отправить на фронт: призывная кампания на юге и Северном Кавказе*. <https://www.kavkazr.com/a/maksimum-usiliy-chtoby-otpravitj-na-front-prizyvnaya-kampaniya-na-yuge-i-severnom-kavkaze/32897578.html> (käyty 5.11.2024).

24.3.2023. *Повестка в один конец: жителей юга России вызывают в военкоматы*. <https://www.kavkazr.com/a/povestka-v-odin-konets-zhiteley-yuga-rossii-vyzyvayut-v-voenkomaty/32332881.html> (käyty 4.11.2024).

СК SOS (SK SOS) 8.6.2023. *«Людей просто ставили перед выбором: или огромный срок, или езжай в Украину». Как Кадыров отправляет чеченцев на войну.* <https://sksos.org/chechentsy-na-voyne-v-ukraine/> (käyty 16.10.2024).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Maatietopalvelu 12.1.2024. [↑](#footnote-ref-1)
2. Maatietopalvelu 4.5.2023. [↑](#footnote-ref-2)
3. Maatietopalvelu 17.10.2022. [↑](#footnote-ref-3)
4. Maatietopalvelu 17.10.2022. [↑](#footnote-ref-4)
5. The Danish Immigration Service and The Swedish Migration Agency 4/2024, s. 50. [↑](#footnote-ref-5)
6. АиФ Ставрополь 22.4.2024. [↑](#footnote-ref-6)
7. Вести Чеченской Республики 15.3.2024. [↑](#footnote-ref-7)
8. Грозный-информ 2.10.2024. [↑](#footnote-ref-8)
9. СК SOS 8.6.2023. [↑](#footnote-ref-9)
10. Maatietopalvelu 22.8.2024. [↑](#footnote-ref-10)
11. Кавказ.Реалии 24.3.2023. [↑](#footnote-ref-11)
12. Maatietopalvelu 22.8.2024. [↑](#footnote-ref-12)
13. Кавказ.Реалии 9.4.2024. [↑](#footnote-ref-13)